Rand knip skaars ŉ oog tydens kabinetaankondigingPres. Cyril Ramaphosa kondig die nuwe kabinet aan by die Uniegebou op 29 Mei 2019. (Foto: Jairus Mmutle/GCIS) Die rand het Woensdagaand min reaksie getoon op pres. Cyril Ramaphosa se aankondiging van sy effens kleiner kabinet. Teen die einde van Ramaphosa se aankondiging by die Uniegebou in Pretoria, het die rand maar ŉ skrale 0,3% teen die dollar versterk om op R14,68 teenoor die Amerikaanse geldeenheid te verhandel. Bianca Botes, korporatiewe tesouriebestuur by Peregrine Treasury Solutions, meen die president se aankondiging dat die kabinet van 36 tot 28 portefeuljes verklein is, is ŉ stap in die regte rigting, maar SA sit steeds met ŉ oorgroot kabinet. Wyle pres. Nelson Mandela se kabinet het uit 18 ministers bestaan. Botes sê nog ŉ ligpunt is dat indiensneming en arbeid nou binne dieselfde portefeulje val. Thulas Nxesi het Mildred Oliphant vervang as minister van dié nuwe saamgestelde departement, met Boitumelo Moloi as sy adjunk. “Die samevoeging van hierdie twee velde dui op die regering se voorneme om werkskepping ŉ prioriteit te maak,” sê Botes. Tito Mboweni bly in sy pos as minister van finansies. (Foto: Phando Jikelo/African News Agency/ANA) Sy meen die behoud van Tito Mboweni as minister van finansies en Pravin Gordhan as minister van openbare ondernemings, sal markte paai en ŉ positiewe persepsie van die kabinet skep. “Hierdie sleutelaanstellings behoort by te dra tot politieke stabiliteit, terwyl dit die voortsetting van pro-ekonomiese groei beteken, ŉ grondslag wat veral deur die president en dié twee ministers oor die afgelope jaar gelê is.” Die aanstelling van die omstrede David Mabuza as adjunkpresident is uit talle oorde met teleurstelling begroet, maar dié aanstelling het nie juis as ŉ verrassing gekom nie. Dit word wyd geag as ŉ manier om die Zuma-faksie in die ANC tevrede te stel. “Hoewel Ramaphosa daarin kon slaag om sy kabinet skoon te vee, bly die vraag of hy dapper genoeg is in sy pogings om korrupsie uit te wis en ontslae te raak van die stank van staatskaping wat steeds oor die regerende party hang,” sê Botes. Sien die volledige lys van nuwe ministers en adjunkministers hier.